*Jézus így válaszolt nekik: „Bizony, bizony, mondom néktek, hogy aki bűnt cselekszik, a bűn szolgája.* (Jn 8,34)

A bűn szolgaságot eredményez. A szolga nincs döntéshozó helyzetben. Természetesen van saját akarata, elképzelése, de lehetősége nincs ezek megvalósítására, mert azt kell tennie, amit elvárnak tőle. Ez az állapot, amire itt Jézus utal. A bűnös ember felismerheti, tudatában lehet (vagy van) annak, hogy nem jó amit tesz, de nincs meg a kellő erő ahhoz, hogy ettől eltérően cselekedjen. Ideig-óráig akár önerőből lehet eredményt produkálni, de ez nem jelent szabadságot.

A bűn nagy csábító és kényszerítő erővel rendelkezik. Önerőből véglegesen megszabadulni lehetetlen, de itt lép be a képbe Jézus váltságműve. Ő azért halt meg a golgotai kereszten, hogy a bűn kényszerítése és csábítása alól az áldozatot elfogadó ember szabad legyen. Ez minden ember számára elérhető. Részese vagy ennek a szabadságnak? *Vadon Gyula*